Spoštovani,

Ob približevanju 800-letnice Lavantinske škofije se je porodila ideja, da se obudi ljudi in ustvarjalce, ki so skozi stoletja sooblikovali njeno duhovno in umetnostno podobo.

Med temi osebnostmi posebej izstopa kipar in restavrator Ivan Sojč (1879–1951) – zadnji veliki cerkveni kipar Lavantinske škofije. S svojim izjemno bogatim opusom je zaznamoval sakralno krajino našega prostora: v številnih župnijskih in podružničnih cerkvah, kapelah in župniščih so se ohranili njegovi oltarji, prižnice, kipi in reliefi, na pokopališčih pa nagrobniki in pokopališki križi. Poseben sklop predstavljajo njegove jaslice. Poleg tega je bil izjemen restavrator, ki je obnovil številno cerkveno kiparsko opremo, in čigar restavratorsko delo je visoko cenil naš prvi konservator France Stele. Stegenšek je bil zelo plodovit in iskan umetnik svojega časa. Njegovo delo je globoko cenil dr. Avguštin Stegenšek, ki je bil tudi njegov podpornik, velik ugled pa je užival tudi pri drugih duhovnikih, med njimi pri Francu Ksaverju Mešku, župniku v Selah pri Slovenj Gradcu in Mihaelu Umeku, stolnemu kanoniku in mestnemu župniku v Mariboru. Doslej je bilo evidentiranih 47 župnij, za katera je naredil po eno ali več del, njegov skupni opus pa šteje preko 200 del. Ker vse cerkve in kapele še niso bile pregledane, verjamemo, da se bo njegovih del našlo še več.

V želji, da bi bila ta bogata zapuščina ustrezno ovrednotena in dostopna prihodnjim rodovom, bi bila smiselna priprava znanstvene monografije z delovnim naslovom *Ivan Sojč (1879–1951). Umetnik Lavantinske škofije*, ki bi lahko izšla v jubilejnem letu 2028.  
Monografijo bi pripravila spodaj podpisana dr. Simona Kostanjšek Brglez, umetnostna zgodovinarka in konservatorka, ki se Sojčevemu delu posvečam že vrsto let in sem o njem večkrat predavala, napisala poljudne in strokovne članke o njegovih delih ter objavila obširnejši znanstveni prispevek v reviji *Acta historiae artis Slovenica*. Monografija bi obsegala celovit prikaz umetnikovega življenja in dela, vključno z bogatim slikovnim gradivom in katalogom vseh znanih del.

Da bi lahko realno ocenila možnosti za izvedbo projekta, ki vključuje tudi obsežne terenske in arhivske raziskave, fotografiranje oltarjev, kipov in druge cerkvene opreme, in zagotovili kakovostno izdajo, želim najprej preveriti interes po župnijah Nadškofije Maribor, po občinah, v katerih je deloval, društvih, knjižnicah in drugih ustanovah.

Prosim vas, da do 31. decembra 2025 izpolnite priloženi informativni obrazec, s katerim boste izrazili, koliko izvodov bi okvirno naročil oziroma rezervirali.  
Predvidena cena knjige (obseg približno 300 strani, trda vezava, barvne fotografije) bo 60,00 € z vključenim DDV.

Vaš odziv bo odločilen za to, ali bo mogoče izvesti izdajo monografije, ki bi pomembno obogatila umetnostno in duhovno dediščino Mariborske nadškofije in širšega štajerskega prostora.

Z željo, da skupaj ohranimo spomin na umetnika, ki je zaznamoval mnoge naše kraje in objekte, vas lepo pozdravljamo.

Hvaležna bom za vaš odziv in razumevanje pomena te pobude.

Lep pozdrav,

Simona Kostanjšek Brglez